
	· Η ΕΤΠ επιδοκιμάζει την πρωτοβουλία της Ευρωπαϊκής Επιτροπής για τη σύσταση του προγράμματος MEDIA MUNDUS.
· Η ΕΤΠ υιοθετεί την άποψη ότι η σύσταση και υλοποίηση ενός προγράμματος διευρυμένης διεθνούς συνεργασίας της οπτικοακουστικής βιομηχανίας που αποσκοπεί στην ενδυνάμωση τόσο των πολιτιστικών όσο και των εμπορικών σχέσεων μεταξύ της ευρωπαϊκής κινηματογραφικής βιομηχανίας και αυτής τρίτων χωρών, συνιστά την ενδεδειγμένη λύση απέναντι στις σημερινές προκλήσεις, που συνδέονται με την αλλαγή του διεθνούς οπτικοακουστικού πεδίου, κυρίως, λόγω των τεχνολογικών εξελίξεων και με τις διαρθρωτικές αδυναμίες που επηρεάζουν την κυκλοφορία των ευρωπαϊκών οπτικοακουστικών έργων σε αγορές τρίτων χωρών και παρεμποδίζουν τον ευρωπαϊκό οπτικοακουστικό κλάδο να επωφεληθεί από τις διεθνείς ευκαιρίες απειλώντας την ανταγωνιστικότητά του.
· Η ΕΤΠ πιστεύει επίσης, ότι οι τοπικές και περιφερειακές αρχές μπορούν να παίξουν σημαντικό ρόλο και σε ό,τι αφορά τόσο στην κατάρτιση των νέων δημιουργών, όσο και στην προσέλκυση μεγαλύτερου νεανικού κοινού σε προβολές οπτικοακουστικών έργων που προωθούν την πολιτισμική πολυμορφία και το διαπολιτισμικό διάλογο.
· Η ΕΤΠ υπογραμμίζει πως ο οπτικοακουστικός κλάδος, όπως συμπεραίνεται από τα παραπάνω, δεν αποτελεί μονάχα μια βιομηχανία μείζονος σημασίας για την ανάπτυξη, την ανταγωνιστικότητα και την εργασία, αλλά και ένα νευραλγικό τομέα που διαφυλάττει και προωθεί την τοπική και περιφερειακή πολιτισμική ταυτότητα και πολυμορφία. Με αυτή του την ιδιότητα άλλωστε, αναδεικνύεται σε πρωτεύοντα παράγοντα ανάπτυξης των ευρωπαϊκών κοινωνικών αξιών και λειτουργίας των δημοκρατικών κοινωνιών, εφόσον τα οπτικοακουστικά έργα δύνανται να διαδραματίσουν σημαντικό ρόλο στη συγκρότηση της ευρωπαϊκής ταυτότητας.


	Εισηγητής:

Έγγραφο αναφοράς
Πρόταση απόφασης του Ευρωπαϊκού Κοινοβουλίου και του Συμβουλίου σχετικά με τη θέσπιση του προγράμματος MEDIA Mundus για την οπτικοακουστική συνεργασία με επαγγελματίες από τρίτες χώρες

COM(2008) 892 τελικό


I.
ΠΟΛΙΤΙΚΕΣ ΣΥΣΤΑΣΕΙΣ
Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ
1. Επιδοκιμάζει την πρωτοβουλία της Ευρωπαϊκής Επιτροπής για τη σύσταση του προγράμματος MEDIA MUNDUS. 

2. Επιδοκιμάζει δηλαδή την πρόταση της Ευρωπαϊκής Επιτροπής «για θέσπιση προγράμματος υποστήριξης με σκοπό την προαγωγή της συνεργασίας μεταξύ των ευρωπαίων επαγγελματιών του οπτικοακουστικού κλάδου και των ομολόγων τους σε τρίτες χώρες με στόχο το αμοιβαίο όφελος όλων των συμμετεχόντων».

3. Υιοθετεί την άποψη ότι η σύσταση και υλοποίηση ενός προγράμματος διευρυμένης διεθνούς συνεργασίας της οπτικοακουστικής βιομηχανίας που αποσκοπεί στην ενδυνάμωση τόσο των πολιτιστικών όσο και των εμπορικών σχέσεων μεταξύ της ευρωπαϊκής κινηματογραφικής βιομηχανίας και αυτής τρίτων χωρών, συνιστά την ενδεδειγμένη λύση απέναντι στις σημερινές προκλήσεις, που συνδέονται με την αλλαγή του διεθνούς οπτικοακουστικού πεδίου, κυρίως, λόγω των τεχνολογικών εξελίξεων και με τις διαρθρωτικές αδυναμίες που επηρεάζουν την κυκλοφορία των ευρωπαϊκών οπτικοακουστικών έργων σε αγορές τρίτων χωρών και παρεμποδίζουν τον ευρωπαϊκό οπτικοακουστικό κλάδο να επωφεληθεί από τις διεθνείς ευκαιρίες απειλώντας την ανταγωνιστικότητά του.

4. Επισημαίνει την αναγκαιότητα διεθνούς συνεργασίας του οπτικοακουστικού κλάδου, καθώς και της προστασίας και προώθησης της πολιτισμικής πολυμορφίας και των πολιτιστικών εκφράσεων, όπως ορίζεται στη Σύμβαση της UNESCO, που κυρώθηκε από την Ευρωπαϊκή Κοινότητα μαζί με 13 κράτη – μέλη στις 18 Δεκεμβρίου 2006.

5. Συμφωνεί ότι η απόφαση της Ευρωπαϊκής Επιτροπής είναι ιδιαίτερα σημαντική, εφόσον τα υφιστάμενα κοινοτικά προγράμματα στον τομέα της οπτικοακουστικής υποστήριξης (MEDIA 2007, Euromed Audiovisual II, πρόγραμμα ΑΚΕ-ΕΕ για τον κινηματογράφο) δεν μπορούν να αντιμετωπίσουν όλες τις προκλήσεις της ταχείας διεθνοποίησης του οπτικοακουστικού κλάδου (είτε διότι σχεδιάστηκαν με σκοπό τη συνεργασία εντός της Ευρωπαϊκής Ένωσης, είτε διότι αφορούν ανάγκες αναπτυξιακής πολιτικής και όχι βιομηχανικής πολιτικής).

6. Κρίνει άλλωστε ότι η ιδιαίτερα θετική ανταπόκριση των επαγγελματιών, όπως αυτή προκύπτει από την ανοιχτή διαβούλευση που διεξήχθη στο Διαδίκτυο στο διάστημα από 10/04/08 έως 25/06/08, είναι ενδεικτική της ανάγκης για τη θέσπιση του προγράμματος MEDIA MUNDUS.

7. Θεωρεί επίσης σημαντικό ότι, από τα αποτελέσματα της ανοιχτής διαβούλευσης, ως προτεραιότητες δράσης αναδεικνύονται η κατάρτιση, η διευκόλυνση των συμπαραγωγών και της κυκλοφορίας των οπτικοακουστικών έργων και η κινηματογραφική παιδεία.

8. Υιοθετεί το συμπέρασμα της μελέτης του αντίκτυπου ότι «η δημιουργία ενός νέου μέσου είναι ο αποτελεσματικότερος και επαρκέστερος τρόπος επίτευξης των γενικών και των συγκεκριμένων στόχων και ανταπόκρισης στις προκλήσεις που αναδεικνύει η διεθνοποίηση των οπτικοακουστικών αγορών».
Βασικοί στόχοι του προγράμματος MEDIA MUNDUS

9. Συμφωνεί ότι το MEDIA MUNDUS θα συμβάλει στην ενίσχυση της ανταγωνιστικότητας του ευρωπαϊκού οπτικοακουστικού τομέα στις διεθνείς αγορές, και ότι θα ενδυναμώσει παράλληλα τον πολιτιστικό και πολιτικό ρόλο της Ευρώπης διεθνώς. Συμφωνεί ότι θα διευκολυνθεί σημαντικά η διανομή των οπτικοακουστικών έργων παγκοσμίως, διευρύνοντας με αυτόν τον τρόπο τις επιλογές των καταναλωτών, αλλά και ενισχύοντας ουσιαστικά την πολιτισμική πολυμορφία.

10. Πιστεύει ότι οι ανταλλαγές πληροφοριών για την αγορά και την τεχνογνωσία θα ενισχύσουν εξίσου την ανταγωνιστικότητα του ευρωπαϊκού οπτικοακουστικού κλάδου αλλά και αυτού των τρίτων χωρών, ενώ θα σημειωθεί αύξηση της ζήτησης του κοινού για πολιτισμική πολυμορφία.

11. Επισημαίνει την ιδιαίτερη σημασία του στόχου που αφορά στη διευκόλυνση των συμπαραγωγών, την οποία οι επαγγελματίες έθεσαν ως προτεραιότητα κατά την ανοιχτή διαβούλευση.

12. Επισημαίνει, ακόμη, την ανάγκη εφαρμογής της αρχής της θετικής αντιμετώπισης των κρατών μελών με μικρή οπτικοακουστική παραγωγή. Κρίνει δηλαδή ότι ιδιαίτερη έμφαση θα πρέπει να δοθεί στις χώρες εκείνες που δεν έχουν υψηλά ποσοστά παραγωγής οπτικοακουστικών έργων και οι οποίες αντιμετωπίζουν περισσότερους περιορισμούς λόγω της γεωγραφικής και γλωσσικής τους ιδιαιτερότητας.

13. Επισημαίνει το ρόλο του MEDIA MUNDUS ως μέσο προώθησης της πολιτισμικής πολυμορφίας και του διαπολιτισμικού διαλόγου σε ευρωπαϊκό και διεθνές επίπεδο. Υπογραμμίζει γι’ αυτούς τους λόγους τη διαφορά του MEDIA MUNDUS από τα υπόλοιπα κοινοτικά προγράμματα για τον οπτικοακουστικό κλάδο, που έγκειται στους ίδιους τους στόχους του προγράμματος, οι οποίοι επικεντρώνονται στις διεθνείς συνεργασίες, προκειμένου να προωθηθεί η ανταγωνιστικότητα του οπτικοακουστικού τομέα παγκοσμίως.

14. Κρίνει θετικά τον τρόπο λειτουργίας του προγράμματος που βασίζεται στην αρχή του αμοιβαίου οφέλους, δηλαδή στις από κοινού προτάσεις δράσεων με επαγγελματίες από τρίτες χώρες.

15. Θεωρεί ικανοποιητικές τις προϋποθέσεις χρηματοδότησης έργων που προέρχονται αποκλειστικά και μόνο από συνεργασίες, εξασφαλίζοντας με αυτόν τον τρόπο τη διεθνή δικτύωση.

16. Εκφράζει ωστόσο την αμφιβολία της για τον όρο ότι «κάθε έργο πρέπει να έχει τουλάχιστον τρεις εταίρους».

17. Επισημαίνει επίσης, ότι προκειμένου για τη χρηματοδότηση των έργων, θα πρέπει οι γραφειοκρατικές διαδικασίες και οι μηχανισμοί υποβολής προτάσεων, όπως και δημιουργίας και υλοποίησης δικτύων συνεργασίας, καθώς και οι διαδικασίες παρακολούθησης να περιοριστούν στο ελάχιστο δυνατό. 
18. Τονίζει επίσης ότι, σε ό,τι αφορά στη διαδικασία επιλογής των έργων προς χρηματοδότηση θα πρέπει να διασφαλιστεί η απόλυτη διαφάνεια και ενδεχομένως να προσδιοριστούν περαιτέρω τα κριτήρια αξιολόγησης.

Γενικές παρατηρήσεις επί των στόχων του MEDIA MUNDUS

19. Επισημαίνει ότι το MEDIA MUNDUS συνιστά έναν ουσιαστικό τρόπο αντιμετώπισης του προβλήματος κατακερματισμού της ευρωπαϊκής κινηματογραφικής βιομηχανίας, προωθώντας τις πρωτοβουλίες δικτύωσης και συνεργασίας όσων εμπλέκονται στον οπτικοακουστικό κλάδο και, ειδικότερα, πιστεύει ότι το πρόγραμμα αυτό συνιστά επίσης μια καλή ευκαιρία ενδυνάμωσης των μικρο-μεσαίων επιχειρήσεων.
20. Κρίνεται συνεπώς, σκόπιμο να δοθεί έμφαση τόσο στη δημιουργία εξειδικευμένων θέσεων εργασίας, όσο και μεγαλύτερης κατάρτισης των επαγγελματιών στον προγραμματισμό, τις τεχνικές αναμετάδοσης, τη διανομή, τις διεθνείς πωλήσεις, αλλά και την προώθηση των οπτικοακουστικών έργων.

21. Θεωρεί άλλωστε, ότι η προώθηση της ανταλλαγής πληροφοριών και τεχνογνωσίας μεταξύ των επαγγελματιών, διευκολύνει σημαντικά τη δημιουργία δικτύων συνεργασίας, την πρόσβαση στις ξένες αγορές, αλλά και τη δημιουργία μακροχρόνιων σχέσεων συνεργασίας, ενισχύοντας έτσι, τόσο την ανταγωνιστικότητα της ευρωπαϊκής οπτικοακουστικής βιομηχανίας, όσο και τον πολιτιστικό και πολιτικό ρόλο της Ευρώπης διεθνώς.

22. Πιστεύει ότι το MEDIA MUNDUS θα συμβάλει καθοριστικά στη βελτίωση της κυκλοφορίας των οπτικοακουστικών έργων διεθνώς, αλλά και στην αύξηση της δημόσιας ζήτησης για μεγαλύτερη πολιτισμική πολυμορφία όσον αφορά στο οπτικοακουστικό περιεχόμενο.

23. Επισημαίνει ως προς τα παραπάνω τη θετική σημασία της αύξησης του αριθμού των προβολών, καθώς και της αποκλειστικής πρώτης προβολής οπτικοακουστικών έργων.

24. Θεωρεί δηλαδή ότι το MEDIA MUNDUS μπορεί να λειτουργήσει ενθαρρυντικά για τους αιθουσάρχες κινηματογραφικών χώρων τόσο στην Ευρώπη, όσο και σε τρίτες χώρες, προκειμένου να αυξήσουν αμοιβαία τον προγραμματισμό και τις συνθήκες παρουσίασης, όπως το διάστημα προβολής, τη διαφημιστική προβολή και τον αριθμό προβολών για αποκλειστικές πρώτες προβολές οπτικοακουστικών έργων.

25. Θεωρεί ότι αντίστοιχα μπορεί να επιτευχθεί αύξηση και βελτίωση των συνθηκών αναμετάδοσης ευρωπαϊκού οπτικοακουστικού περιεχομένου σε κανάλια τρίτων χωρών, και αντίστροφα, οπτικοακουστικού περιεχομένου τρίτων χωρών σε ευρωπαϊκά κανάλια.

26. Επιδοκιμάζει επίσης, την προτεραιότητα που η Ευρωπαϊκή Επιτροπή δίνει στους νέους ως το μέλλον του ευρωπαϊκού οπτικοακουστικού κλάδου. Μέσω της προώθησης έργων νέων ταλαντούχων ευρωπαίων δημιουργών, το MEDIA MUNDUS εξασφαλίζει έτσι, την ανάδειξη νέων ταλέντων, την κινητικότητα των νέων, την απόκτηση γνώσεων των ευρωπαϊκών και διεθνών αγορών, ενώ κάνει πράξη την οικονομία της γνώσης και τον διαπολιτισμικό διάλογο.

27. Επισημαίνει πως μέσα από το ρόλο των νέων δημιουργών καθίσταται εκ νέου σαφές ότι το MEDIA MUNDUS θα ήταν σκόπιμο να λειτουργήσει παράλληλα ως πρόγραμμα κατάρτισης, αλλά και να συμβάλει στην προσέλκυση ακόμη μεγαλύτερου νεανικού κοινού στις προβολές οπτικοακουστικών έργων.

28. Θεωρεί άλλωστε, ότι ο οπτικοακουστικός τομέας συμβάλλει καθοριστικά στην ευρωπαϊκή οικονομία της δημιουργίας και της γνώσης και διαδραματίζει καίριο ρόλο στην προώθηση της πολιτισμικής πολυμορφίας και του πλουραλισμού.

29. Υπογραμμίζει ότι ο τομέας του πολιτισμού αδιαμφισβήτητα συμβάλλει καθοριστικά στην επίτευξη των στόχων της Στρατηγικής της Λισαβόνας, ωστόσο δεν μπορεί να αντιμετωπίζεται μονοδιάστατα ως οικονομική δύναμη, γιατί εξίσου σημαντική θεωρείται η συμβολή του πολιτισμού στη δημιουργία ενός δυναμικού και βιώσιμου περιβάλλοντος, προϋπόθεση για την ευημερία και την ανάπτυξη του ανθρώπου
.

Ο ρόλος των τοπικών και περιφερειακών αρχών
30. Επισημαίνει ότι οι τοπικές και περιφερειακές αρχές μπορούν να διαδραματίσουν πρωταγωνιστικό ρόλο στην προώθηση τοπικών και περιφερειακών οπτικοακουστικών έργων, ενδυναμώνοντας ουσιαστικά την οπτικοακουστική παραγωγή και συμβάλλοντας ενεργά στην προώθηση της πολιτισμικής πολυμορφίας και του διαπολιτισμικού διαλόγου.

31. Θεωρεί ότι μέσα από την προώθηση τοπικών και περιφερειακών παραγωγών οπτικοακουστικών έργων, οι τοπικές και περιφερειακές αρχές μπορούν επίσης, μαζί με την εθνική παραγωγή, να εξισορροπήσουν τη μαζική παραγωγή ταινιών από τρίτες χώρες.

32. Υπογραμμίζει ότι οι τοπικές και περιφερειακές αρχές μπορούν να διαδραματίσουν καθοριστικό ρόλο τόσο στην εκπαίδευση και την κατάρτιση, όσο και στην οικονομική ενίσχυση πολιτιστικών οργανισμών και φορέων.

33. Επισημαίνει άλλωστε, ότι οι τοπικές και περιφερειακές αρχές μπορούν να συμβάλουν με αυτόν τον τρόπο και στην ενδυνάμωση των μικρο-μεσαίων επιχειρήσεων, ενισχύοντας την ανταγωνιστικότητα του κατακερματισμένου ευρωπαϊκού οπτικοακουστικού κλάδου και εξασφαλίζοντας συγχρόνως τη βιωσιμότητα των επιχειρήσεων αυτών.

34. Πιστεύει επίσης, ότι οι τοπικές και περιφερειακές αρχές μπορούν να παίξουν σημαντικό ρόλο και σε ό,τι αφορά τόσο στην κατάρτιση των νέων δημιουργών, όσο και στην προσέλκυση μεγαλύτερου νεανικού κοινού σε προβολές οπτικοακουστικών έργων που προωθούν την πολιτισμική πολυμορφία και το διαπολιτισμικό διάλογο.

35. Θεωρεί δηλαδή ότι οι τοπικές και περιφερειακές αρχές μπορούν να συμβάλουν καθοριστικά τόσο στην παραγωγή οπτικοακουστικού έργου σε τοπικό και περιφερειακό επίπεδο, όσο και στη δημιουργία μιας ισχυρής ευρωπαϊκής ταυτότητας ιδιαίτερα ανάμεσα στους νέους.

36. Κρίνει πως με τη διοργάνωση φεστιβάλ, θεματικών αφιερωμάτων, αλλά και εκπαιδευτικών σεμιναρίων κατάρτισης, οι τοπικές και περιφερειακές αρχές μπορούν να αναλάβουν σημαντικές πρωτοβουλίες και να διαδραματίσουν καίριο ρόλο στην ανάδειξη του οπτικοακουστικού κλάδου σε πρωταρχικής σημασίας παράγοντα δημιουργίας πολιτισμού, διαμόρφωσης μιας πολυπολιτισμικής ευρωπαϊκής ταυτότητας, αλλά και υποστήριξης της κινηματογραφικής παιδείας, ιδιαίτερα για τα νεανικά ακροατήρια.

37. Προτείνει συνεπώς ως ωφέλιμο για την ευρύτερη διάσταση του MEDIA MUNDUS να προστεθεί στο άρθρο 7, ειδική μνεία για το ρόλο που οι τοπικές και περιφερειακές αρχές καλούνται να διαδραματίσουν μέσα από εξειδικευμένα προγράμματα και δραστηριότητες στην προσπάθειά τους να ενισχύσουν την ανταγωνιστικότητα της ευρωπαϊκής αγοράς. Στο ίδιο πλαίσιο, κρίνεται επίσης ως σκόπιμο και εξαιρετικά χρήσιμο να ενισχυθούν και να ανανεωθούν τα media desks που λειτουργούν σε περιφερειακό επίπεδο και τα οποία αποτελούν βασική πηγή ενημέρωσης των ευρωπαίων πολιτών για όλες τις εξελίξεις στον οπτικοακουστικό τομέα.

38. Επισημαίνει συγχρόνως πως σε άμεση σχέση με τα παραπάνω σκόπιμη θα ήταν και η μεγαλύτερη εμπλοκή των τοπικών και περιφερειακών αρχών στην αναζήτηση συνεργασίας μεταξύ των διαφόρων δικτύων της οπτικοακουστικής βιομηχανίας, καθώς και η ενίσχυση των περιφερειακών κοινοπραξιών, ιδιαίτερα όσων αφορούν στην κατάρτιση, την παραγωγή και διανομή οπτικοακουστικών έργων.

39. Υπογραμμίζει πως ο οπτικοακουστικός κλάδος, όπως συμπεραίνεται από τα παραπάνω, δεν αποτελεί μονάχα μία βιομηχανία μείζονος σημασίας για την ανάπτυξη, την ανταγωνιστικότητα και την εργασία, αλλά και ένα νευραλγικό τομέα που διαφυλάττει και προωθεί την τοπική και περιφερειακή πολιτισμική ταυτότητα και πολυμορφία. Με αυτή του την ιδιότητα άλλωστε, αναδεικνύεται σε πρωτεύοντα παράγοντα ανάπτυξης των ευρωπαϊκών κοινωνικών αξιών και λειτουργίας των δημοκρατικών κοινωνιών, εφόσον τα οπτικοακουστικά έργα δύνανται να διαδραματίσουν σημαντικό ρόλο στη συγκρότηση της ευρωπαϊκής ταυτότητας.
Συμπερασματικές παρατηρήσεις – προτάσεις

40. Θεωρεί ιδιαίτερα σημαντικό το συγκεκριμένο πρόγραμμα, διότι συνδυάζει την προώθηση του πολιτισμού με την ενίσχυση της ανταγωνιστικότητας, δηλαδή της εμπορικής και οικονομικής αξίας, του ευρωπαϊκού οπτικοακουστικού κλάδου, την ίδια στιγμή που προσδίδει διεθνή διάσταση στην ευρωπαϊκή οπτικοακουστική βιομηχανία, πολύ πιο αποτελεσματικά και στοχευμένα από το MEDIA International, το οποίο θα μπορούσε να θεωρηθεί ως προκαταρκτική δράση για το MEDIA MUNDUS.

41. Επισημαίνει ότι το πρόγραμμα ξεκινά ως πρόγραμμα μικρής διάρκειας, 2011-2013, καθώς και με περιορισμένο προϋπολογισμό, 15 εκατομμύρια ευρώ εκ των οποίων τα 13,5 προορίζονται για τις δράσεις, που σημαίνει ότι τόσο ο χρόνος όσο και τα χρήματα δεν επιτρέπουν την ανάπτυξη πολλών πρωτοβουλιών, ούτε την εφαρμογή πολλών δράσεων.

42. Θεωρεί ωστόσο, και ευελπιστεί συγχρόνως, ότι τα αποτελέσματα θα είναι ενδεικτικά και ότι θα εκτιμηθούν θετικά, προκειμένου όχι μόνο για τη συνέχιση του προγράμματος, αλλά και για την επιπλέον χρηματοδότησή του μέλλον.

43. Υπογραμμίζει την ανάγκη να δοθεί έμφαση στην επικοινωνιακή στρατηγική του προγράμματος και θεωρεί ότι στη διάδοσή του καίριο ρόλο μπορούν να διαδραματίσουν εξίσου οι τοπικές και περιφερειακές αρχές. Ιδιαίτερα χρήσιμη θεωρείται ως προς αυτό και η συνεργασία των media desks με τις ενώσεις και τα σωματεία των επαγγελματιών του οπτικοακουστικού κλάδου, καθώς και η συνεργασία με την ACE (Ένωση Ευρωπαϊκών Κινηματογραφικών Αρχείων) και τη FIAF (Διεθνής Ομοσπονδία Κινηματογραφικών Αρχείων), αλλά και τα εθνικά κινηματογραφικά αρχεία.

44. Τονίζει επίσης, ότι ιδιαίτερη έμφαση θα πρέπει να δοθεί – αν όχι άμεσα, σίγουρα στην επόμενη φάση του προγράμματος – στην επιμορφωτική διάσταση του MEDIA MUNDUS, η οποία θα πρέπει να ξεπερνά την κατάρτιση των επαγγελματιών και να απευθύνεται εξίσου σε νέους φοιτητές. Στόχος που μπορεί να επιτευχθεί τόσο σε συνεργασία με άλλα προγράμματα MEDIA όσο και σε συνεργασία με τα media desks που έχουν αναπτύξει παρόμοια δραστηριότητα για άλλα προγράμματα, τις πανεπιστημιακές σχολές και τα τμήματα οπτικοακουστικών σπουδών και τα κινηματογραφικά αρχεία που έρχονται σε επαφή με φοιτητές, ερευνητές και επαγγελματίες του κλάδου. Άλλωστε, επιμορφωτικές δράσεις και θεματικά workshops μπορούν να λειτουργήσουν ως σημαντική πηγή πληροφόρησης, αλλά και ως πολύτιμη ευκαιρία συνάντησης και γνωριμίας επαγγελματιών από την Ευρωπαϊκή Ένωση και από τρίτες χώρες.

Προτεινόμενες Τροπολογίες

Τροπολογία: 1
Άρθρο 3 (3)

	Κείμενο που προτείνει η Επιτροπή
	Τροπολογία της ΕΤΠ

	(3) Ως ‘ευρωπαϊκά έργα’ νοούνται τα οπτικοακουστικά έργα που προέρχονται από χώρες που αναφέρονται στο άρθρο 2, παράγραφος 1, 2 ή 3.


	Ως ‘ευρωπαϊκά έργα’ νοούνται τα οπτικοακουστικά έργα που προέρχονται από χώρες που αναφέρονται στο άρθρο 2, παράγραφος 1, 2 ή 3 δίδοντας ιδιαίτερη προσοχή στις τοπικές και περιφερειακές οπτικοακουστικές παραγωγές. 


Αιτιολογία 

Η ΕΤΠ θα πρέπει να τονίσει ότι οι περιφερειακοί και τοπικοί πάροχοι οπτικοακουστικών υπηρεσιών, καθώς και οι δημόσιοι πάροχοι υπηρεσιών περιφερειακής εμβέλειας φέρουν σαφώς κοινωνικές και πολιτιστικές ευθύνες και την υποχρέωση παροχής μιας υπηρεσίας προς τους πολίτες. Όσον αφορά την προώθηση του ευρωπαϊκού οπτικοακουστικού κλάδου, ο οποίος χαρακτηρίζεται συνήθως από πιο εντατική ίδια παραγωγή, μπορούν να συνεισφέρουν πιο άμεσα στην ανάπτυξη του τομέα και στην ανταγωνιστικότητά του.

Τροπολογία II

Άρθρο 5 (2) (β)

	Κείμενο που προτείνει η Επιτροπή
	Τροπολογία της ΕΤΠ

	η βελτίωση της ανταγωνιστικότητας και της διεθνικής διανομής των
οπτικοακουστικών έργων σε παγκόσμιο επίπεδο· 


	η βελτίωση της ανταγωνιστικότητας και της διεθνικής διανομής των
οπτικοακουστικών έργων σε παγκόσμιο επίπεδο με κίνητρα για την προώθηση της συνεργασίας μεταξύ εταιρειών που αναπτύσσουν δραστηριότητα στον ευρωπαϊκό αλλά και στον διεθνή οπτικοακουστικό χώρο· 


Αιτιολογία 

Όπως έχει καταστεί σαφές από σχετικές έρευνες αλλά και από την ίδια την πραγματικότητα, η αδυναμία του συστήματος διανομής αποτελεί το βασικό εμπόδιο στην κυκλοφορία των ευρωπαϊκών ταινιών στη διεθνή αγορά.

Τροπολογία III

Άρθρο 5 (2)

	Κείμενο που προτείνει η Επιτροπή
	Τροπολογία της ΕΤΠ

	
	δ) Ιδιαίτερη προσοχή πρέπει να δοθεί στην προώθηση της γλωσσικής πολυμορφίας, ιδιαιτέρως όσον αφορά  τις λιγότερο ομιλούμενες γλώσσες.


Αιτιολογία
Οι υφιστάμενες προκλήσεις δεν πρέπει να αντιμετωπίζονται μόνο από την ΕΕ και τα κράτη μέλη, αλλά και από τις τοπικές και περιφερειακές αρχές, τις οποίες αφορά άμεσα η διαχείριση της πολιτιστικής και γλωσσικής τους κληρονομιάς, η προώθηση νέων επιχειρηματικών μοντέλων σε τοπικές δημιουργικές βιομηχανίες και μέσα μαζικής ενημέρωσης, η προώθηση δημιουργικών έργων που (συγ)-χρηματοδοτούνται από τοπικά πολιτιστικά ιδρύματα ή μέσα ενημέρωσης.

Τροπολογία IV

Άρθρο 6 (1)

	Κείμενο που προτείνει η Επιτροπή
	Τροπολογία της ΕΤΠ

	Ενίσχυση των ικανοτήτων των ευρωπαίων και άλλων επαγγελματιών από χώρες που αναφέρονται στο άρθρο 2 παράγραφος 4 με σκοπό τη βελτίωση της κατανόησης από μέρους τους ιδίως των επιχειρησιακών συνθηκών, των νομικών πλαισίων, των συστημάτων χρηματοδότησης και των δυνατοτήτων συνεργασίας των αντίστοιχων οπτικοακουστικών τους αγορών, και, ειδικότερα μέσω υποτροφιών, και, ως εκ τούτου, τη διευκόλυνση της δικτύωσης και της διαμόρφωσης μακροχρόνιων εμπορικών σχέσεων και βελτίωση του επιπέδου πληροφόρησης και γνώσης των οπτικοακουστικών αγορών με σκοπό τη διασφάλιση και τη διευκόλυνση της οπτικοακουστικής συνεργασίας μεταξύ των επαγγελματιών. 


	Ενίσχυση των ικανοτήτων των ευρωπαίων και άλλων επαγγελματιών από χώρες που αναφέρονται στο άρθρο 2 παράγραφος 4 με σκοπό τη βελτίωση της κατανόησης από μέρους τους ιδίως των επιχειρησιακών συνθηκών, των νομικών πλαισίων, των συστημάτων χρηματοδότησης και των δυνατοτήτων συνεργασίας των αντίστοιχων οπτικοακουστικών τους αγορών, και, ειδικότερα μέσω υποτροφιών, και, ως εκ τούτου, τη διευκόλυνση της δικτύωσης και της διαμόρφωσης μακροχρόνιων εμπορικών σχέσεων και βελτίωση του επιπέδου πληροφόρησης και γνώσης των οπτικοακουστικών αγορών με σκοπό τη διασφάλιση και τη διευκόλυνση της οπτικοακουστικής συνεργασίας μεταξύ των επαγγελματιών. Με τις υποτροφίες θα πρέπει να αναγνωρίζεται η ανάγκη να αυξηθεί η ανταγωνιστικότητα του κατακερματισμένου ευρωπαϊκού οπτικοακουστικού τομέα σε παγκόσμιο επίπεδο και, ταυτόχρονα, να ενισχυθούν οι παραγωγικές δομές των μικρών και μεσαίων επιχειρήσεων (ΜΜΕ) στο εσωτερικό της ΕΕ, οι οποίες αποτελούν στην πράξη τη ραχοκοκαλιά της ευρωπαϊκής αγοράς.


Αιτιολογία
Το πρόγραμμα MEDIA Mundus προσφέρει μεγάλες δυνατότητες για οικονομική ανάπτυξη και αποτελεί ευκαιρία για τη δημιουργία θέσεων εργασίας υψηλής εξειδίκευσης στην οπτικοακουστική βιομηχανία. Οι ΜΜΕ πρέπει να συμμετέχουν πλήρως.
Τροπολογία V

Άρθρο 7 (1)

	Κείμενο που προτείνει η Επιτροπή
	Τροπολογία της ΕΤΠ

	Διευκόλυνση της αναζήτησης ξένων εταίρων για ευρωπαϊκά οπτικοακουστικά έργα. Το πρόγραμμα στηρίζει τη διοργάνωση εκδηλώσεων αναζήτησης αγορών και εταίρων συμπαραγωγής, με στόχο τη συνάντηση δυνητικών εταίρων (σεναριογράφων, σκηνοθετών, παραγωγών και διανομέων).

	Διευκόλυνση της αναζήτησης ξένων εταίρων για ευρωπαϊκά οπτικοακουστικά έργα. Το πρόγραμμα στηρίζει τη διοργάνωση εκδηλώσεων αναζήτησης αγορών και εταίρων συμπαραγωγής, με στόχο τη συνάντηση δυνητικών εταίρων (σεναριογράφων, σκηνοθετών, παραγωγών και διανομέων, τοπικών και περιφερειακών φορέων της οπτικοακουστικής βιομηχανίας). 


Αιτιολογία 

Στο συγκεκριμένο τομέα των οπτικοακουστικών έργων, οι περιφέρειες σε όλη την ευρωπαϊκή επικράτεια μπορούν, με την κατάλληλη στήριξη, να αποτελέσουν την κινητήρια δύναμη για την αρχική δημιουργία και διατήρηση της πολιτιστικής πολυμορφίας, και να συμβάλουν στην ανταγωνιστικότητα της ευρωπαϊκής αγοράς.
Τροπολογία VI

Άρθρο 8 (3)

	Κείμενο που προτείνει η Επιτροπή
	Τροπολογία της ΕΤΠ

	Διευκόλυνση της διοργάνωσης εκδηλώσεων και πρωτοβουλιών για την ανάπτυξη της παιδείας για τις ταινίες, ιδίως με στόχο το νεανικό κοινό, με σκοπό τη προώθηση της πολυμορφίας των οπτικοακουστικών έργων και την αύξηση της ζήτησης του κοινού για πολιτιστικά ποικιλόμορφο οπτικοακουστικό περιεχόμενο.
	Διευκόλυνση της διοργάνωσης εκδηλώσεων και πρωτοβουλιών για την ανάπτυξη της παιδείας για τις ταινίες, ιδίως με στόχο το νεανικό κοινό, με σκοπό τη προώθηση της πολυμορφίας των οπτικοακουστικών έργων και την αύξηση της ζήτησης του κοινού για πολιτιστικά ποικιλόμορφο οπτικοακουστικό περιεχόμενο. Η χορηγούμενη οικονομική στήριξη πρέπει να αφορά ρητώς την προώθηση των περιφερειακών και τοπικών οπτικοακουστικών φεστιβάλ, που διαδραματίζουν τον δικό τους σημαντικό ρόλο στην προώθηση του διαπολιτισμικού διαλόγου και της πολιτιστικής ποικιλομορφίας.


Τροπολογία VII

Άρθρο 12 (1)

	Κείμενο που προτείνει η Επιτροπή
	Τροπολογία της ΕΤΠ

	Η Επιτροπή επικουρείται από επιτροπή, η οποία απαρτίζεται εκπροσώπους των κρατών μελών και της οποίας προεδρεύει ο εκπρόσωπος της Επιτροπής..


	Η Επιτροπή επικουρείται από επιτροπή, η οποία απαρτίζεται από εκπροσώπους των κρατών μελών και των τοπικών και περιφερειακών αρχών και της οποίας προεδρεύει ο εκπρόσωπος της Επιτροπής.


Βρυξέλλες, 
	Ο Πρόεδρος 
της Επιτροπής των Περιφερειών



Luc Van den Brande
	

	
	Ο Γενικός Γραμματέας
της Επιτροπής των Περιφερειών



Gerhard Stahl


II.
ΔΙΑΔΙΚΑΣΙΑ
	Τίτλος


	Πρόταση απόφασης σχετικά με τη θέσπιση του προγράμματος MEDIA Mundus

	Έγγραφο/α αναφοράς
	Πρόταση απόφασης του Ευρωπαϊκού Κοινοβουλίου και του Συμβούλιου σχετικά με τη θέσπιση του προγράμματος MEDIA Mundus για την οπτικοακουστική συνεργασία με επαγγελματίες από τρίτες χώρες

COM(2008) 892 τελικό

	Νομική βάση
	Άρθρο 157 (3) και 150 (4)

	Κανονιστική βάση
	

	Ημερομηνίας αίτησης γνωμοδότησης του Συμβουλίου
	02/02/2009

	Ημερομηνία απόφασης του Προεδρείου / Προέδρου
	

	Αρμόδια επιτροπή 
	«Πολιτισμός, παιδεία και έρευνα» (EDUC)

	Γενικός εισηγητής
	Ιωάννης ΣΓΟΥΡΟΣ (EL/PSE)

	Ανάλυση
	19/02/2009

	Ημερομηνία εξέτασης στην επιτροπή 
	04/03/2009

	Ημερομηνία υιοθέτησης από την επιτροπή
	-

	Αποτέλεσμα της ψηφοφορίας στην επιτροπή
	-

	Ημερομηνία υιοθέτησης από την ολομέλεια 
	21/04/09

	Παλαιότερες γνωμοδοτήσεις της ΕΤΠ
	Γνωμοδότηση με θέμα την Ηλεκτρονική ένταξη, COM (2007) 694 τελικό, Εισηγητής: ο κ. Szalay, CdR 5/2008 fin

Γνωμοδότηση με θέμα Μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης, COM (2007) 242 τελικό, Εισηγητής: ο κ. Harms, CdR 172/2007 fin
.
Γνωμοδότηση με θέμα την Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 89/552/EΟΚ του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, COM(2005) 646 τελικό – 2005/0260 (COD), Εισηγητής: ο κ. Lambertz, CdR 106/2006 fin.

Γνωμοδότηση με θέμα Πρόταση απόφασης του Ευρωπαϊκού Κοινοβουλίου και του Συμβουλίου σχετικά με πρόταση προγράμματος για την υποστήριξη του ευρωπαϊκού οπτικοακουστικού τομέα (MEDIA 2007),
COM (2004) 470 τελικό – 2004/0151 (COD), Εισηγητής: ο κ. Γεωργάκης, CdR 303/2004 fin
.
Γνωμοδότηση με θέμα "i2010: Ψηφιακές βιβλιοθήκες ", COM (2005) 465 τελικό, Εισηγητής: ο κ. Myllyvirta, CdR 32/2006 fin
.

Γνωμοδότηση με θέμα «Η στρατηγική i2010 – Ευρωπαϊκή κοινωνία της πληροφορίας για την ανάπτυξη και την απασχόληση», COM (2005) 229 τελικό, Εισηγητής: ο κ. Γεωργάκης, CdR 252/2005 fin. 

Γνωμοδότηση με θέμα το Μέλλον της ευρωπαϊκής κανονιστικής πολιτικής στον οπτικοακουστικό τομέα,  COM (2003) 784 τελικό, Εισηγητής: ο κ. Schiffmann, CdR 67/2004 fin
.


_____________

� 	Γνωμοδότηση της Επιτροπής των Περιφερειών σχετικά με ‘Μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης', Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με  ‘Μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης, COM(2007) 242 τελικό, CdR 172/2007 fin, σελ.1, που είναι διαθέσιμη στην διεύθυνση : http://eurlex.europa.eu/LexUriServ/LexUriServ.do?uri=OJ:C:2008:053:0025:01:EN:HTML.


� 	ΕΕ C 172/12, 5 Ιουλίου 2008, σελ. 12.


� 	ΕΕ C 53/25, 26 Φεβρουαρίου 2008,  σελ. 25.


� 	ΕΕ C 51/7, 6 Μαρτίου 2007, σελ. 7


� 	ΕΕ C 164, 5 Ιουλίου 2005, σελ. 76.


� 	ΕΕ C 229, 22 Σεπτεμβρίου 2006, σελ. 51.


�� HYPERLINK "http://europa.eu.int/cgi-bin/eur-lex/udl.pl?REQUEST=Seek-Deliver&COLLECTION=oj&SERVICE=all&LANGUAGE=en&DOCID=c192" ��		ΕΕ C 192, 16 Αυγούστου 2006, σελ. 21.�


� 	ΕΕ C 318, 22 Δεκεμβρίου 2004, σελ. 27.

